**2020–2021 METŲ LIETUVOS VAIKŲ FUTBOLO ČEMPIONATO „WELLKID LYGA“ APSKRIČIŲ LYGMENS PIETŲ REGIONO NUOSTATAI**

1. **SĄVOKOS**
   1. Čempionatas – 2020–2021 metų sezono „Wellkid lyga“ Lietuvos vaikų futbolo varžybos, kurias sudaro 5×5 žaidimo formato U-9 ir U-10 amžiaus divizionai bei 8×8 žaidimo formato U-11, U-12 amžiaus divizionai, vykdomos ratų sistema „ruduo–pavasaris“.
   2. Nuostatai – šie 2020–2021 metų sezono „Wellkid lyga“ Lietuvos vaikų futbolo čempionato Apskričių lygmens Vilniaus regiono nuostatai;
   3. PRO lygmuo – Čempionato Varžybos, kurios vykdomos nacionaliniu mastu.
   4. Apskričių lygmuo – Čempionato Varžybos, kurios vykdomos regioniniu mastu.
   5. LFF – Lietuvos futbolo federacija.
   6. LVJUFA – Lietuvos vaikų ir jaunių ugdymo futbolo asociacija.
   7. AFF – Apskrities futbolo federacija.
   8. LFTA – Lietuvos futbolo teisėjų asociacija.
   9. FIFA – Tarptautinė futbolo asociacija.
   10. UEFA – Europos futbolo asociacijų sąjunga.
   11. IFAB – Tarptautinė futbolo asociacijų valdyba.
   12. Varžybos – LFF vykdomos varžybos.
   13. COMET – LFF administruojama futbolo informacinė sistema, pasiekiama interneto adresu <https://comet.lff.lt>.
   14. Klubas – viešasis ar privatus juridinis asmuo, veikiantis sporto srityje, turintis futbolo komandą ir esantis LFF nariu tiesiogiai ar per atitinkamą LFF narį. Nuo 2021–2022 metų sezono Čempionate dalyvauti gali tik tie viešieji ir privatūs juridiniai asmenys, kurių bent dalis steigėjų ir dalyvių yra privatūs fiziniai asmenys ir/ar privatūs juridiniai asmenys. Tuo atveju, jeigu juridinio asmens steigėju ir dalyviu yra tik savivaldybė arba valstybė, arba tik jų įsteigta įmonė, tokie juridiniai asmenys Čempionate nuo 2021–2022 metų sezono dalyvauti negali.
   15. Komanda – grupė vieno Klubo oficialių asmenų ir žaidėjų, reguliariai besitreniruojančių ir dalyvaujančių Rungtynėse. Komandą sudaro dvi sudėtys.
   16. Rungtynės – dviejų Komandų rungimasis pagal IFAB patvirtintas Futbolo žaidimo taisykles, tarpusavio pranašumui išsiaiškinti.
   17. Varžybų dalyvis – LFF vykdomose Varžybose dalyvaujantis asmuo.
   18. Kalendorius – LFF Vykdomojo komiteto patvirtintas 2020–2021 metų sezono varžybų kalendorius;
   19. Blokuotos valandos – tai patvirtintas laikas, kurio metu negali būti vykdomos jokios futbolo Varžybos, Rungtynės ir/ar turnyrai.
   20. LVJUFA Drausmės komitetas – drausminis organas, nagrinėjantis Čempionato protestus ir drausminius nusižengimus.
2. **BENDROJI DALIS**
   1. Šie Nuostatai nustato 2020–2021 metų sezono Čempionato organizavimo ir vykdymo tvarką, o taip pat reglamentuoja kitus su Čempionato organizavimu ir vykdymu susijusius klausimus.
   2. Nuostatai įsigalioja juos patvirtinus LVJUFA Valdybai ir galioja iki 2021–2022 metų sezono Čempionato Nuostatų patvirtinimo.
   3. Čempionatą organizuoja ir vykdo LVJUFA.
   4. Nuostatai yra sudaryti vadovaujantis FIFA, UEFA, LFF, LVJUFA įstatais, LFF Klubų licencijavimo ir kitomis taisyklėmis bei reglamentais.
3. **KLUBŲ REGISTRACIJOS IR DALYVAVIMO ČEMPIONATE TVARKA**
   1. Kiekvienas Klubas, turintis teisę dalyvauti Čempionate, privalo LVJUFA nustatytu terminu pateikti oficialų rašytinį prašymą, elektroninę registracijos formą ir gauti LVJUFA patvirtinimą, suteikiantį teisę dalyvauti Čempionato Varžybose.
   2. Pateikdamas šį prašymą Klubas automatiškai įsipareigoja paklusti bei laikytis FIFA, UEFA, LFF, LVJUFA įstatų, reglamentų, taisyklių ir sprendimų bei IFAB nustatytų futbolo žaidimo taisyklių, o taip pat įsipareigoja visus ginčus spręsti LFF nustatyta tvarka.
   3. Klubas, turintis teisę dalyvauti Čempionate, šios teisės netenka, jeigu:
      1. LFF nustatytais terminais nepateikia LFF prašymo dalyvauti Čempionato divizione ir/ar registruoti jo Komandą šiuose Nuostatuose nustatyta tvarka ir/ar kitų pagal šiuos Nuostatus reikalaujamų dokumentų;
      2. Klubo Komanda yra pašalinama iš Čempionato diviziono už šių Nuostatų, LFF Drausmės kodekso, LFF įstatų, reglamentų, taisyklių pažeidimus ir/ar sprendimų nevykdymą;
      3. Klubo Komanda pasitraukia iš atitinkamo Čempionato diviziono savo sprendimu.
   4. Čempionate dalyvaujantys Klubai turi ne vėliau kaip 7 (septynias) kalendorines dienas iki pirmojo turo Rungtynių pateikti oficialią Klubų Komandų dalyvių paraišką, kurioje būtų nurodyti registruoti žaidėjai, treneriai ir oficialūs asmenys, už Komandos komunikaciją atsakingas asmuo. Klubo atstovas, pateikdamas paraišką patvirtina, jog visi Komandos nepilnamečiai nariai turi savo tėvų/globėjų leidimus Varžybų metu būti filmuojami, fotografuojami ir neprieštarauja, jog LFF ir LVJUFA Varžybų organizatoriai nuotraukas ar video naudotų Varžybų populiarinimo tikslais.
   5. 2020–2021 metų sezono Čempionate komandų užimamos vietos nenustatomos.
   6. Čempionate dalyvaujantys Klubai yra visa apimtimi atsakingi už žaidėjų sveikatos patikrinimą ir šių žaidėjų tinkamumą dalyvauti Čempionate. Žaidėjui, neturinčiam galiojančios sveikatos patikrinimo pažymos, Čempionate dalyvauti griežtai draudžiama.
   7. Komandos atstovas, pateikdamas paraišką, užtikrina, kad visi Komandos nepilnamečiai nariai turi savo tėvų/globėjų leidimus Varžybų metu būti filmuojami, fotografuojami ir neprieštarauja, jog LFF vykdomų Varžybų organizatoriai nuotraukas ar video naudotų Varžybų populiarinimo tikslais.
   8. Čempionato viename amžiaus divizione gali dalyvauti daugiau nei 1 (viena) Klubo Komanda.
   9. Jokie Klubai negali nei tiesiogiai, nei netiesiogiai dalyvauti iš LFF pašalinto nario vykdomose varžybose ar turnyruose be atskiro LFF Vykdomojo komiteto leidimo.
   10. Komandos pavadinimas turi būti sudarytas iš vieno žodžio arba žodžių junginio.
   11. Klubas sezono metu negali keisti Komandos pavadinimo ir/ar ženklo/logotipo.
   12. Čempionato Rungtynės turi prasidėti ne anksčiau 10 (dešimtos) valandos ryto. Vėliausias leidžiamas laikas užbaigti Rungtynes – 21 (dvidešimt pirmą) valanda.
   13. Čempionato U-9 ir U-10 divizionuose žaidžiami 2 (du) kėliniai po 20 (dvidešint) minučių su iki 5 (penkių) minučių pertrauka, U-11 ir U-12 divizionuose žaidžiami 2 (du) kėliniai po 25 (dvidešimt penkias) minutes su iki 5 (penkių) minučių pertrauka.
   14. Į protokolą draudžiama įrašyti žaidėją, neturintį teisės dalyvauti Rungtynėse. Įvykus nusižengimui Klubui taikomos LVJUFA Drausmės komiteto sankcijos.
   15. Žaidėjų marškinėliai privalo būti su numeriu, tuo pačiu numeriu tose pačiose Rungtynėse gali žaisti tik vienas vienos Komandos žaidėjas. Žaidėjų numerius, atitinkančius jų dėvimų marškinėlių numerius prieš kiekvienas Rungtynes COMET sistemoje patvirtina Komandos treneris/administratorius/vadovas.
   16. Pasitraukusiai ar pašalintai iš Čempionato diviziono Komandai, nesužaidus pusės (50 procentų Rungtynių, jos pasiekti rezultatai anuliuojami (visa Rungtynių statistika yra anuliuojama, išskyrus Rungtynių drausmines nuobaudas). Pasitraukusiai ar pašalintai iš Čempionato diviziono Komandai, sužaidus ne mažiau kaip pusę (50 procentų) Rungtynių, jos pasiekti rezultatai paliekami, o nesužaistose Rungtynėse užskaitomi pralaimėjimai rezultatu 0:3. Pasitraukusiųjų ar pašalintų Komandų žaidėjams ir oficialiems asmenims drausminės nuobaudos išlieka galioti, nebent LVJUFA Drausmės komitetas priimtų kitą sprendimą
   17. Čempionate dalyvaujantis Klubas negali perleisti teisių į Komandą, išskyrus atvejus, kai LFF Vykdomasis komitetas savo sprendimu suteikia leidimą perleisti šiame straipsnyje numatytas teises.
   18. Komandos pavadinime negali būti daugiau nei dviejų juridinių vienetų pavadinimų. Klubai pateikdami Komandos pavadinimą susidedantį iš dviejų juridinių vienetų pavadinimų turi pateikti LFF tarpusavio bendradarbiavimo sutartį.
   19. LFF Vykdomojo komiteto sprendimu Klubas, dėl kurio yra duomenų, jog jis tiesiogiai ir/ar netiesiogiai per paskutinius 5 (penkis) sezonus galėjo dalyvauti bet kokioje veikloje, kuria būtų siekiama daryti įtaką ne mažiau kaip 5 (penkerių) Rungtynių baigčiai ir/ar eigai, gali būti pripažintas neturinčiu teisės dalyvauti Čempionate arba LFF ir LVJUFA organizuojamose Varžybose iš esmės. Tokio LFF Vykdomojo komiteto sprendimu atveju, Klubas neįgyja teisės dalyvauti LFF ir LVJUFA Varžybose ir jose jokia Klubo Komanda nedalyvauja.
4. **DALYVAVIMAS ČEMPIONATE IR JO ORGANIZAVIMO TVARKA**
   1. 2020–2021 metų sezono Čempionato U-9 divizione gali žaisti ne vyresni kaip 2012 metų gimimo žaidėjai, U-10 divizione gali žaisti ne vyresni kaip 2011 metų gimimo žaidėjai, U-11 divizione gali žaisti ne vyresni kaip 2010 metų gimimo žaidėjai, U-12 divizione gali žaisti ne vyresni kaip 2009 metų gimimo žaidėjai.
   2. 2020–2021 metų sezono Čempionate įgyja teisę dalyvauti tik šiuose Nuostatuose nustatytus reikalavimus atitinkančių Klubų Komandos.
   3. 2020–2021 metų Čempionatas vyksta regioniniu principu.
   4. 2020–2021 metų sezono Čempionato Rungtynės žaidžiamos su 4 (ketvirto) dydžio kamuoliu.
   5. Turinčių teisę dalyvauti Čempionato amžiaus divizionuose Klubų Komandų sąrašas tvirtinamas LVJUFA valdybos sprendimu.
   6. Čempionato divizionai, priklausant nuo dalyvaujančių Komandų skaičiaus, vyksta dviejų, trijų ar keturių ratų sistema (namai ir išvyka) – tai yra, visos Komandos regioninėje grupėje tarpusavyje žaidžia po 2 (dvejas), 3 (trejas) ar 4 (ketverias) Rungtynes su kiekviena kita Komanda pagal Bergerio sistemą.
   7. Geltonos kortelės, gautos Čempionato Rungtynėse, nesisumuoja.
   8. Klubo Komandos žaidėjai ir/ar oficialūs asmenys Čempionato metu gavę raudoną kortelę praleidžia vienerias Rungtynes Čempionato amžiaus divizione, kuriame gavo nuobaudą, išskyrus atvejį, jei žaidėjui ir/ar oficialiam asmeniui yra pritaikomos griežtesnės drausminės sankcijos LVJUFA Drausmės komiteto sprendimu.
   9. Klubo Komandos žaidėjai, Rungtynių metu gavę raudoną kortelę, gali būti keičiami atsarginiais žaidėjais.
   10. Dalyvių registracija, užpildant protokolą, Rungtynėms Čempionate yra vykdoma tik per COMET sistemą.
   11. Rungtynės žaidžiamos natūraliose ir dirbtinės dangos aikštėse, kurios atitinka Varžybų vykdymo techninius reikalavimus.
   12. Komandos „šeimininkės“ Klubas privalo užtikrinti, kad stadione Rungtynių dieną būtų sudarytos galimybės Rungtynių teisėjams, inspektoriams, Klubo Komandų atstovams, LFF ir LVJUFA darbuotojams pasinaudoti COMET sistema.
   13. Dalyvių registracija Rungtynėms Čempionate turi būti baigta ir patvirtinta likus 30 (trisdešimt) minučių iki Rungtynių pradžios. Į protokolą neįrašytas asmuo negali dalyvauti Rungtynėse.
   14. Prieš Rungtynes yra pildomi Komandų sudėčių protokolai.
   15. Čempionato Rungtynėse atgaliniai keitimai leidžiami.
   16. Čempionato dalyviai privalo turėti registruotas žaidėjo licencijas ir privalo pateikti jas teisėjui prieš Rungtynes. Komandos treneriui ar vadovui paprašius, prieš Rungtynes, per jų pertrauką ir po Rungtynių, dalyvaujant Rungtynių teisėjui, varžovų Komandos treneris privalo Rungtynių teisėjui pateikti žaidėjo licenciją, kad būtų nustatyta atitinkamų Čempionato dalyvių tapatybė. Jokie kiti dokumentai negalioja.
   17. Kilus neaiškumui dėl žaidėjo identifikacijos, Rungtynių teisėjas ir/ar varžovų Klubo Komandos oficialus asmuo turi teisę nufotografuoti prieš Rungtynes, Rungtynių pertraukos metu ar po Rungtynių visus varžovų Komandos žaidėjus. Šios nuotraukos perduodamos LVJUFA Drausmės komitetui tirti. Nuotraukas draudžiama publikuoti ar kitaip viešinti.
   18. Visų Čempionato Rungtynių metu būtinas budintis medicinos darbuotojas, kurio buvimą garantuoja Komandos „šeimininkės“ Klubas. Duomenys apie budintį medicinos darbuotoją privalo būti suvedami į COMET sistemos duomenų bazę ir Rungtynių protokolą. Nesant budinčio medicinos darbuotojo, Rungtynės yra nevykdomos.
   19. Visos nukeltos Čempionato pirmos sezono pusės Rungtynės turi būti sužaistos iki 2020 metų lapkričio 15 dienos. Visos nukeltos Čempionato antros pusės Rungtynės turi būti sužaistos iki Pirmenybių paskutinio rato paskutinio turo.
   20. Rungtynių data, laikas ir/ar vieta gali būti keičiami Klubų tarpusavio sprendimu. LVJUFA priima sprendimą dėl Rungtynių datos laiko ir/ar vietos pakeitimo tik tuo atveju, jeigu Klubo prašymas dėl atitinkamų Rungtynių datos, laiko ir/ar vietos pakeitimo yra pateiktas raštu ne vėliau kaip prieš 7 (septynias) kalendorines dienas iki numatytos atitinkamų Rungtynių pradžios.
   21. Susidarius nenumatytoms aplinkybėms ir esant motyvuotam Klubo prašymui, Rungtynių data, laikas ir/ar vieta gali būti keičiami LVJUFA sprendimu ir nesilaikant šių Nuostatų 4.21. straipsnyje nurodyto termino. Motyvuotame Klubo prašyme pakeisti Rungtynių datą, laiką ir/ar vietą privalo būti nurodytos konkrečios priežastys dėl kurių yra teikiamas prašymas. Klubų Komandų ir/ar jų vadovų bei trenerių tarpusavio susitarimai pakeisti Rungtynių datą, laiką ir/ar vietą nėra laikomi pakankama ir motyvuota priežastimi.
   22. LVJUFA priėmus sprendimą pakeisti Rungtynių datą, laiką ir/ar vietą, Klubas, kuris raštu pateikė prašymą pakeisti Rungtynių datą, laiką ir/ar vietą, privalo raštu apie tai informuoti visus atitinkamų Rungtynių dalyvius, įskaitant LFTA, tuo atveju, jei LFTA skiria teisėjus.
   23. Už šių Nuostatų 4.20 ir/ar 4.21 straipsnių nesilaikymą ar jų pažeidimą, Klubui gali būti pritaikytos atitinkamos drausminės nuobaudos ar sankcijos.
5. **REGISTRACIJA**
   1. Asmenys, dalyvaujantys Čempionate, privalo būti užregistruoti oficialiame LFF Varžybų dalyvių registre-COMET sistemoje, vadovaujantis LFF žaidėjų statuso ir perėjimo iš Klubo į Klubą reglamentu. Čempionato dalyviams yra suteikiama žaidėjo licencija.
   2. Tik šiuose Nuostatuose nustatyta tvarka užregistruotos Komandos gali dalyvauti Čempionate.
   3. Čempionate dalyvaujantys Klubai yra visa apimtimi atsakingi už žaidėjų sveikatos patikrinimą ir šių žaidėjų tinkamumą dalyvauti Čempionate. Žaidėjui, neturinčiam galiojančios sveikatos patikrinimo pažymos, Čempionate dalyvauti griežtai draudžiama.
   4. Žaidėjas registruojamas tik viename Klube, tačiau jis gali žaisti keliose Klubo Komandose, jeigu jis atitinka šiuose Nuostatuose numatytus reikalavimus.
   5. Žaidėjams registruoti 2020–2021 metų sezone yra numatyti du registracijos laikotarpiai: 2020 metų kovo 2 diena – rugpjūčio 24 diena bei 2021 metų sausio 1 diena – kovo 1 diena. Sezono metu žaidėjai gali būti registruoti ne daugiau kaip 3 (trijuose) Klubuose. Per sezoną žaidėjas turi teisę žaisti tik 2 (dviejų) Klubų oficialiose Rungtynėse Čempionate. Žaidėjai, einamąjame sezone registruoti 1 (viename) Klube, kitame Klube galės žaisti oficialias Rungtynes praėjus 40 (keturiasdešimt) kalendorinių dienų nuo jo paskutinės registracijos.
   6. Reikalavimai Čempionate registruojamų Komandų sudėtims: ne daugiau kaip 30 (trisdešimt) žaidėjų ir 6 (šeši) oficialūs asmenys Komandos paraiškoje.
   7. Žaidėjų registracijos taisyklės yra nustatytos LFF Žaidėjų statuso ir perėjimo iš Klubo į Klubą reglamente.
   8. Visi kiti, šiuose Nuostatuose nenumatyti žaidėjų registracijos atvejai yra nagrinėjami LVJUFA valdybos posėdyje.
6. **TAISYKLIŲ TRAKTAVIMAS**
   1. Žaidimo taisykles tvirtina LVJUFA valdyba atskiru sprendimu. Taisyklės galioja iki 2021–2022 metų sezono pradžios.
7. **INFRASTRUKTŪRA**
   1. Komandos „šeimininkės“ Klubas privalo paruošti ir užtikrinti Rungtynėms aikštę ir infrastruktūrą, vadovaujantis šiomis nuostatomis:
      1. Čempionato U-9 ir U-10 divizionų Rungtynės turi būti žaidžiamos 25×35 metrų išmatavimų aikštėje, o U-11 ir U-12 divizionų Rungtynės turi būti žaidžiamos 40–45×50–60 metrų išmatavimų aikštėje. Žaidimo aikštė turi būti padengta natūralia žole arba dirbtine danga;
      2. žaidimo aikštės ribos ir vidurys privalo būti žymimas linijomis arba ryškių spalvos žymėkliais;
      3. vartininko aikštelė, kurioje jis gali itin kamuolį rankomis, yra pažymima nuo vartų linijos vidurio 8 metrų spinduliu;
      4. dvejus reikalavimus atitinkančius 5×2 metrų išmatavimų vartus su tinklais;
      5. vieną persirengimo patalpą kiekvienai Komandai (namuose žaidžiančiai ir svečiuose žaidžiančiai);
      6. atskiras persirengimo patalpas teisėjams, esančias netoliese Komandų persirengimo patalpų;
      7. tvarką ir saugumą stadione Rungtynių metu;
      8. esant reklaminiams skydams (1 metro aukščio), jie turi stovėti ne arčiau kaip 3 (tris) metrus nuo šoninės linijos ir 4 (keturis) metrus nuo vartų galinės linijos;
      9. Rungtynėse turi būti 1 (vienas) kamuolys aikštėje ir bent po 1 (vieną) kamuolį už galinių aikštės linijų.
8. **ŽINIASKLAIDA IR RINKODARA**
   1. Kiekvienas Čempionate dalyvaujantis Klubas likus 5 (penkioms) dienoms iki Čempionato pradžios privalo LVJUFA nurodyti asmenį, atsakingą už Klubo Komandos komunikaciją viso 2020–2021 metų sezono metu ir atsiųsti jo kontaktus (telefono numerį ir/ar elektroninį paštą) adresu r.kazdanas@lff.lt. Jeigu Klubas nenurodo asmens, atsakingo už Klubo Komandos komunikaciją, tai tokiu asmeniu atsakingu už komunikaciją laikomas Klubo vadovas.
   2. Klubo Komandos komunikacijos atstovas sezono metu reguliariai bendradarbiauja su LVJUFA komunikacijos atstovais dėl Rungtynių informacijos sklaidos.
   3. Visų LVJUFA organizuojamų Varžybų bet kokios intelektinės nuosavybės teisės priklauso LFF ir LVJUFA. LFF ir LVJUFA gali šias teises perleisti tretiesiems asmenims.
   4. Klubas, norintis transliuoti savo namų Rungtynes prieš atitinkamas Rungtynes pateikia LVJUFA prašymą elektroniniu paštu r.kazdanas@lff.lt. Rungtynių transliacijai, nurodydamas televizijos kanalą ir/ar platformą, per kurią ketina transliuoti savo Komandos namų Rungtynes. LFF turi teisę suteikti Klubui neišskirtinę namų Rungtynių televizijos transliacijos licenciją Lietuvos Respublikos teritorijai.
   5. Visose Čempionato Rungtynėse, LFF ir/ar LVJUFA turi teisę savo nuožiūra naudoti ne mažiau kaip 10 (dešimt) aplink aikštės perimetrą esančių reklaminių stendų. 4 (keturi) iš šių stendų yra įrengiami už šoninės aikštės linijos prieš televizijos filmavimo kameras, o 6 (šeši) stendai už galinės vartų linijos, nebent LFF ir/ar LVJUFA nusprendžia kitaip.
   6. Visose Čempionato Rungtynėse, kuriose yra vykdomos televizijos transliacijos, privalo būti stendas su Čempionato logotipu. Stendą su logotipu pateikia LFF.
   7. Čempionate dalyvaujantis Klubas savo oficialioje vidinėje komunikacijoje (interneto svetainėje, paskyroje socialiniame tinkle, pranešimuose žiniasklaidai) komunikuodamas apie Čempionatą, turi pilnai nurodyti Čempionato pavadinimą.
   8. Čempionate dalyvaujantis Klubas, esant raštiškam LFF ir/ar LVJUFA prašymui, turi ant Čempionate žaidžiančios Klubo Komandos žaidėjų aprangos ne vėliau kaip per 20 (dvidešimt) dienų po tokio prašymo pateikimo patalpinti šalių suderintą Čempionato rėmėjo reklaminę vizualiką. Tokiu atveju, reklamos patalpinimo kaštus dengia Varžybų organizatoriai.
   9. Čempionate dalyvaujantis Klubas, esant raštiškam LFF ir/ar LVJUFA prašymui, turi deleguoti savo Čempionate žaidžiančios Komandos žaidėjus į reklamines fotosesijas ar kitus su Varžybų rėmėjais susijusius renginius. Toks prašymas iš Varžybų organizatorių pusės privalo būti pateikiamas ne vėliau kaip likus 5 (penkioms) dienoms iki planuojamo renginio datos. Žaidėjo atvykimo į renginį transporto išlaidas, pateikus tai pagrindžiančius įrodymus, atlygina LFF.
9. **TEISĖJAVIMAS**
   1. Visų Čempionato Rungtynių metu būtinas teisėjas, kurio buvimą garantuoja Komandos „šeimininkės“ Klubas.
   2. Rungtynėms vadovauja aikštės teisėjas.
   3. Rungtynių teisėjas turi teisę pareikalauti pateikti abiejų Komandų Varžybų dalyvių licencijų. Žaidėjai, kurių Varžybų dalyvių licencijos nebuvo pateiktos Rungtynių teisėjui, negali būti registruojami Rungtynių protokole.
   4. Rungtynių teisėjas privalo nepradėti Rungtynių, kol nėra budinčio medicinos atstovo, kurio buvimą privalo užtikrinti Komandos „šeimininkės“ Klubas.
   5. Rungtynių teisėjas prieš pildydamas Rungtynių protokolą taip pat privalo pareikalauti pateikti abiejų Komandų aprangos pavyzdį.
   6. Rungtynių teisėjas turi teisę priimti sprendimą nevykdyti arba nutraukti Rungtynes dėl blogų oro sąlygų ir/ar aikštės kokybės. Dėl Rungtynių tolesnės baigties sprendimą priima LVJUFA Drausmės komitetas.
   7. Užpildytą ir patvirtintą abiejų Komandų Rungtynių protokolą galima keisti COMET sistemoje, jei Rungtynės dar neprasidėjo, laikantis šio reikalavimo: jei dėl kokios nors priežasties kas nors iš startinės sudėties žaidėjų negali pradėti Rungtynių, juos gali keisti bet kurie iš atsarginių žaidėjų.
   8. Žaidėjams, išsirikiavus aikštėje prieš Rungtynes, jie privalo paspausti ranką varžovams ir Rungtynių teisėjams.
   9. Tik oficialūs asmenys ir atsarginiai žaidėjai, kurie yra įtraukti (vardas, pavardė, funkcijos) į Rungtynių protokolą gali sėdėti ant atsarginių suolelio.
   10. Techninėje atsarginių žaidėjų zonoje yra draudžiama rūkyti ir naudotis bet kokiomis ryšio priemonėmis. Už šio Nuostatų straipsnio nesilaikymą ar jo pažeidimą, Klubui gali būti pritaikytos atitinkamos drausminės nuobaudos ar sankcijos.
   11. Atsarginiai abiejų Komandų žaidėjai darydami apšilimą Rungtynių metu privalo vilkėti skiriamuosius ženklus, kurie turi skirtis nuo rungtyniaujančių abiejų Komandų.
   12. Teisėjams pareikalavus, aprangą į rezervinę keičia svečių Komanda.
   13. Rungtynių komanda-„šeimininkė“ privalo suvesti Rungtynių statistiką (keitimai, kortelės, įvarčiai ir kita) į COMET sistemos duomenų bazę iki Rungtynių dienos pabaigos.
10. **PROTESTAI IR DRAUSMINĖS TAISYKLĖS**
    1. Čempionate taikomas LFF Drausmės kodeksas.
    2. LVJUFA drausmės komitetas turi teisę LFF Drausmės komitetui pateikti savo rekomendacines išvadas dėl drausminių klausimų nagrinėjimų ir drausminių sankcijų taikymo Čempionate.
    3. Protesto pateikimo tvarka:
       1. protestus pateikti gali Klubas dėl ginčo, susijusio su Rungtynėmis, kuriame dalyvavo jo Komanda.
       2. negali būti pateikti protestai dėl Rungtynių teisėjo priimtų sprendimų Rungtynių metu, išskyrus šiame Drausmės kodekse nustatytas išimtis. Drausminiai organai tokių protestų nenagrinėja ir atitinkamai palieka juos nenagrinėtais.
       3. Klubas, norintis pateikti protestą, privalo apie tai įspėti Rungtynių inspektorių, Rungtynių aikštės teisėją ir varžovų Klubo/Komandos vadovus ir/ar trenerius. Trumpi protesto motyvai tuoj pat po Rungtynių įrašomi varžybų protokole. Šių veiksmų neatlikus LVJUFA Drausmės komitetas turi teisę atsisakyti nagrinėti protestą.
       4. protestas turi būti motyvuotas, nurodant faktinį ir teisinį pagrindą. Protestas turi būti paduodamas raštu ne vėliau kaip per 24 (dvidešimt keturias) valandas nuo Rungtynių pabaigos. Protestas pateikiamas LVJUFA Drausmės komitetui tiesiogiai. Paduotas protestas gali būti atšauktas ne vėliau kaip per 48 (keturiasdešimt aštuonias) valandas nuo Rungtynių pabaigos.
       5. LVJUFA Drausmės komitetas atsisako nagrinėti nemotyvuotus protestus.
       6. protestas nagrinėjamas tik sumokėjus protesto mokestį, kurio dydis yra 300 (trys šimtai) eurų. Protesto mokestis turi būti sumokamas per 48 (keturiasdešimt aštuonias) valandas nuo Rungtynių pabaigos.
       7. jei nustatyta tvarka yra pateiktas protestas dėl geltonos ar raudonos kortelės ir sumokėtas protesto mokestis, protesto padavimas nesustabdo diskvalifikacijos galiojimo.
       8. bet koks kreipimasis į LFF ir/ar LVJUFA administraciją, LFF prezidentą, LFF Vykdomąjį komitetą ar į LFF drausmės komitetą dėl su Rungtynėmis susijusio ginčo prilyginamas protestui ir jam taikoma LFF Drausmės kodekse nustatyta protesto nagrinėjimo tvarka.
    4. Skiriant pinigines sankcijas, reglamentuotas LFF Drausmės kodekse, taikomas 0,5 koeficientas.
    5. Už Komandos atsisakymą tęsti dalyvavimą Čempionate, Klubui, kuriam atstovauja Komanda, LVJUFA Drausmės komiteto sprendimu gali būti taikomos piniginės sankcijos, o taip pat Klubo Komanda gali netekti teisės žaisti 2021–2022 metų sezono Čempionate.
11. **NENUMATYTI ATVEJAI**
    1. Visus Nuostatuose nenumatytus atvejus sprendžia LVJUFA valdyba, kurios sprendimai yra galutiniai ir neskundžiami.